CELEX: 62013TN0043
Language: da
Date: 2013-01-29 00:00:00
Title: Sag T-43/13: Sag anlagt den 29. januar 2013 — Donnici mod Parlamentet

16.3.2013   
            
            
               DA
            
            
               Den Europæiske Unions Tidende
            
            
               C 79/31
            
         Sag anlagt den 29. januar 2013 — Donnici mod Parlamentet
   (Sag T-43/13)
   2013/C 79/52
   Processprog: italiensk
   
      Parter
   
   
      Sagsøger: Beniamino Donnici (Castrolibero, Italien) (ved advokaterne V. Vallefuoco og J. Van Gyseghem)
   
      Sagsøgt: Europa-Parlamentet
   
      Sagsøgerens påstande
   
   Sagsøgeren har nedlagt påstand om, at det fastslås, at Europa-Parlamentet har begået en alvorlig fejl for så vidt angår den afgørelse, der blev truffet den 24. maj 2007 til skade for sagsøgeren og efterfølgende annulleret ved Domstolens dom af 30. april 2009, og at Europa-Parlamentet følgelig tilpligtes at betale erstatning for den økonomiske og ikke-økonomiske skade, som sagsøgeren har lidt eller kommer til at lide som følge af denne ulovlige akt, efter omstændighederne efter et billighedsskøn, som beløber sig til 1 720 470 EUR, eller til et mindre beløb, som Retten måtte finde passende. Sagsøgeren godtgøres de sagsomkostninger, som er forbundet med dette søgsmål.
   
      Søgsmålsgrunde og væsentligste argumenter
   
   Sagsøgeren, som også er sagsøger i sag T-215/07 og sag C-9/08, Donnici mod Parlamentet, har nedlagt påstand om erstatning for de skader, han har lidt som følge af sagsøgtes afgørelse om ikke at erklære hans medlemskab af Europa-Parlamentet for gyldigt, hvilken afgørelse efterfølgende blev annulleret af Den Europæiske Unions Domstol.
   Til støtte for søgsmålet har sagsøgeren gjort gældende, at alle de i retspraksis fastsatte krav for at Den Europæiske Unions institutioner ifalder ansvar uden for kontraktforhold i det foreliggende tilfælde er opfyldt, nemlig, at:
   
               —
            
            
               den adfærd, som bebrejdes institutionerne, er retsstridig
            
         
               —
            
            
               der er indtrådt et økonomisk tab
            
         
               —
            
            
               der er årsagsforbindelse mellem den adfærd, der gøres gældende og det påberåbte tab, og
            
         
               —
            
            
               Unionens skyld, eller alvoren af den overtrædelse Unionen måtte have begået. Sagsøgeren har gjort gældende, at sagsøgte med den afgørelse, som er genstand for nærværende sag, åbenlyst og groft har tilsidesat en regel, der har til formål at tillægge borgerne rettigheder.